***VERS LA IMATGE****.* PRESENTACIÓ

L’any 2002, el director de cinema Xavier Juncosa presentava a l’Ateneu de Tàrrega un treball documental sobre el poeta Alfonso Costafreda Ribalta. En Juncosa ens revela que el seu interès per Costafreda neix de la lectura del poema *Los Límites*, tot qualificant-lo d’*honest*. Em va sorprendre que la *honestedat* d’un poema mogués en Juncosa a fer una recerca llarga, profunda i rigorosa viatjant a Suïssa, Suècia i entrevistant molta gent. Podem parlar de l’*honestedat* d’una obra d’art? És possible que el lector o l’espectador atent la percebin amb nitidesa?

L’abril de 2013, també a Tàrrega, descobreixo *Vers la Imatge*, d’en Muntada Roca (Vilagrassa, 1960), una obra estructurada sobre la base de 24 tintes creades a partir de l’obra poètica de Manuel de Pedrolo que, amb el criteri d’en Juncosa, m’abelleix profundament per la seva *honestedat*. Sobre el paper, amb cada traç, prim o gruixut, intens o diluït, l’artista construeix una geometria que pot ser oberta o tancada, transparent o opaca, a voltes penetrada per camins o hermètica, però quasi sempre quieta, com si cada estructura, cada concepte, hagués oblidat el procés d’on prové i al dessota, el text de partida del poeta, manuscrit amb mesura, delicadesa, com si es tractés d’una feble radiació de fons, vestigi del passat.

Honesta pel que proposa i per com ho resol. En Muntada Roca es capbussa en l’obra poètica de Pedrolo a partir d’una tria de 24 versos -el més llarg és de nou paraules-, en pren el concepte i el fa seu. Al començament del procés creatiu el paper ens mostra més de dues dimensions, ja que els camins de les tintes, la seva intensitat i la seva amplada, n’augmenten la perspectiva.

També l'espectador ha de mirar l'obra amb honestedat, lliure, obert. Del 10 d’octubre al 15 de novembre de 2015, la Fundació Tekhnikós exposa 22 quadres de la col·lecció en un espai i un muntatge dissenyat per afavorir la lectura i reflexió d’una obra complexa, *honesta* tant de concepte com d’execució, que requereix una aproximació íntima, aïllada de sorolls.

Paral·lelament, s’exhibirà l’audiovisual In Vers la Imatge, que ens proposa una observació contemplativa i un viatge personal. Amb els negatius de les 22 fotografies digitals es confegeixen quatre episodis, projectats en un format més gran dins dos espais foscos, on una cúpula sonora de música per a piano sol lligarà l’espectador a cada imatge.

En Manuel de Sanz  
Fundació Tekhnikós, Verdú  
Setembre de 2015

L’espai d’exhibició ha estat dissenyat per a en Martí Morros, en Muntada Roca i en Manuel de Sanz. En Martí Morros ha fet també el cartell anunciador de l’exposició, i en Joan d’Irlanda l’assessorament lingüístic.